钦定古今图书集成/明伦汇编/氏族典/第397卷 > 李时
## 钦定古今图书集成/明伦汇编/氏族典/第397卷 > 李时

按《明外史李时传》：“时字宗易，任丘人。父棨，进士，莱州
知府。时举弘治十五年进士，改庶吉士，授编修。正德
中，历右谕德。世宗嗣位，迁侍读学士。嘉靖三年，迁礼
部右侍郎。七年，以户部左侍郎复改礼部。明年，代方
献夫为尚书。十年，桂萼卒，命时兼文渊阁大学士，入
参机务。时张孚敬已罢，翟銮独相。时后入，以宫保反”
居銮上，两人皆谦逊。明年，孚敬还内阁，事取独裁，时
不敢有所评议。未几，孚敬再罢，而方献夫入，与时亦
相得。十二年，孚敬复入銮，以忧去。献夫寻致仕。时随
孚敬后，拱手唯诺而已。孚敬谢政，时遂独相。屡加至
少傅、太子太师、吏部尚书、华盖殿大学士。十七年卒
官。谥“文康。”